شيكاجو (انجليزى: Chicago, نطق: /ʃɨˈkɑːɡoʊ/ (مساعده·معلومات) او /ʃɨˈkɔːɡoʊ/) هيا مدينه كبيره فى ولاية ايلينوى فى امريكا شيكاجو إتأسست سنة 1833 و هيا اكبر مدن ولاية ايلينوى. عدد سكان شيكاجو أكتر من 2.8 مليون نسمة ، و هيا اكبر مدينه حسب عدد السكان فى الغرب الأوسط الأمريكى (الميدويست Midwest) و كمان هي تالت اكبر مدينه حسب عدد السكان فى امريكا. لو حسبنا المدن والضواحى اللى حوليها، بتتسمى منطقة مترو شيكاجو (Chicago Metropolitan Area) وبيسموها سكانها شيكاجولاند (Chicagoland) واللي بيوصل تعداد السكان فيها ل 9.5 مليون نسمة، عاملة كدا زي القاهرة، مدينة كبيرة وحوليها مدن صغيرة كتير. من أشهر ضواحى شيكاجو بتكون نايپرڤيل، شومبرج، إيفانستون اللى فيها جامعة نورثويسترن، و بريدجڤيو اللى بتتسمى بفلسطين الصغيرة من كترة وجود الجالية العربية وخصوصا الفلسطينية فيها، ودى الضاحية مليانة مطاعم ومحلات عربية وبيتوجه لها اكتر سكان شيكاجولاند العرب عشان يشترو الحاجات العربية اللى مش موجودة فكل مكان فى أمريكا.